Ime: Ministarstvo interstelarnog dostavljanja paketa

Podnaziv: Robonia

Adresa: West 57th Street and, most likely, Henry Hudson Parkway, Manhattan, New New York, United States,Earth, Sol System, Milky Way, Universe A

Zapadna 57. ulica i, najvjerojatnije, Henry Hudson Parkway, Manhattan, New New York, Sjedinjene Države, Zemlja, Sunčev sustav, Mliječna Staza, Svemir A

Telefon: 555-0124

E-mail: [info@zoidberg.com](mailto:info@zoidberg.com)

Povijest:

Davne 2961. godine osnovano je Ministarstvo interstelarnog dostavljanja paketa, kao odgovor na potrebu razmjene i provjere pošiljki iz drugih galaksija, a kasnije i drugih svemira. Kao vrlo krhkoj rasi (a i ukusnoj, prema nekim autorima), javila se potreba za pažljivim i sustavnim upravljanjem dolaznim paketima. Naravno, u svrhu održavanja dobrih diplomatskih odnosa između varijeteta vrsta koje su nas kontaktirale, bio je (i sada je) potreban nadzor odlazećih paketa.

U početku se taj posao ostavljao privatnim kompanijama koje su posjedovale svemirske brodove, no ubrzo je primijećen potpun kaos te neugodni incidenti prouzročeni netrpeljivošću pošiljatelja i primatelja i nespremnosti kompanija na detaljnu provjeru svih pošiljki. Privatni sektor je isto tako otvorio mogućnost korupcije i prevare, koje nikako nisu bile u interesu nacije koja upravo ulazi u međuzvjezdanu i međugalaksijsku diplomaciju.

Kao odgovor na neorganiziranost, ministarstvo započinje kao korektivno tijelo, koje donosi pravilnike i određuje kazne za prekršaje istih. Nakon vrlo kratkog vremena uočeno je da se mjere moraju postrožiti jer je napredak bio vrlo malen, a promet pošiljki je rastao eksponencijalno.

Danas ministarstvo nadzire sav dolazni i odlazni promet pošiljki, te propisuje pravilnike i zakone vezane uz dozvoljeni sadržaj, ovisno o pošiljatelju i primatelju, kako bi se u obzir uzeli odnosi među vrstama i kulturni običaji. Ono omogućava hitnu dostavu diplomatske pošte u svrhu izbjegavanja težih međuvrsnih i međuplanetarnih sukoba, kao i dostave/primanja obavijesti o stranim zakonicima koji bi mogli utjecati na emigrante ili, na primjer, cijelu galaksiju.